蒲蓆歌
作者：艾性夫
朝代：宋

paragraphs: 君不見象牀金縷黄龍鬚，翠幃茸毯紅氍毹。
凝香燕寢環瓊姝，美物作惡常須臾。
能令王孫泣路隅，富貴不到山中臞。
霜空雁落寒陵膚，西溪女郎織春蒲。
作蓆眼眼涵清腴，髪僧方丈供橫鋪。
蒼烟翠霧不可摹，摩挲溫厚便鶴軀。
高眠齁齁忘朝晡，遠夢颯颯生江湖。
楮衾竹榻蒲爲徒，觀美不足安有餘。
更生九節壽老夫，百年與爾同卷舒，清風傲兀超几蘧。